
ROZSUDOK V MENE SLOVENSKEJ REPUBLIKY
Krajský súd v Banskej Bystrici samosudkyňou Mgr. Ivanou Datlovou v právnej veci navrhovateľa R. I., nar. XX.E. XXXX, bytom V. - V. č. XXX, V., proti odporkyni Sociálnej poisťovni - ústrediu so sídlom v Bratislave Ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X z 26.septembra 2014 o zamietnutí žiadosti o priznanie invalidného dôchodku, takto
r o z h o d o l :
Rozhodnutie odporkyne č. XXX XXX XXXX X z 26. septembra 2014 potvrdzuje. Navrhovateľovi náhradu trov konania nepriznáva.
o d ô v o d n e n i e :
Napadnutým rozhodnutím odporkyňa zamietla žiadosť navrhovateľa o priznanie invalidného dôchodku zo 17.septembra 2014, pretože posudkovým lekárom sociálneho poistenia nebol pri konštatovanej 25 % miere jeho zníženej pracovnej schopnosti v porovnaní so zdravou fyzickou osobou uznaný za invalidného, v dôsledku čoho mu nárok na invalidný dôchodok nevznikol.
Navrhovateľ sa voči rozhodnutiu odporkyne odvolal s odôvodnením, že je nezamestnaný pre zdravotné ťažkosti. V minulosti pracoval ako stavebný robotník, ale pri svojich zdravotných ťažkostiach už nie je schopný podávať potrebné výkony.
Na pojednávaní pred krajským súdom zotrval na podanom odvolaní i jeho dôvodoch. Predložil ortopedický a neurologický nález z októbra 2015, ktoré podľa jeho názoru svedčili o zhoršení jeho zdravotného stavu.
Odporkyňa navrhla napadnuté rozhodnutie potvrdiť ako zákonné a vecne správne. Poukázala na opätovné posúdenie zdravotných ťažkostí navrhovateľa s nezmeneným posudkovým záverom o 25 % poklese jeho pracovnej schopnosti, čo invaliditu nepodmieňuje. Zdôraznila, že jeho zdravotné ťažkosti boli posúdené na základe zdravotnej dokumentácie dostupnej v čase rozhodovania.
Krajský súd preskúmal napadnuté rozhodnutie odporkyne i konanie, ktoré mu predchádzalo v súlade s ust. § 250l ods. 1 O.s.p., vypočul účastníkov, oboznámil sa s obsahom administratívneho spisu, najmä so žiadosťou navrhovateľa o priznanie invalidného dôchodku, s lekárskymi správami posudkových lekárov pobočky i ústredia Sociálnej poisťovne, so zdravotnou dokumentáciou navrhovateľa, s ostatným obsahom spisu a dospel k presvedčeniu, že napadnuté rozhodnutie bolo vydané v súlade so zákonom, preto ho podľa § 250q ods. 2 O.s.p ako vecne správne potvrdil.
Z ust. § 71 ods. 1 a 2 zákona č. 461/2003 Z.z. o sociálnom poistení vyplýva, že poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako o 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný
stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako 1 rok. Pokles pracovnej schopnosti poistenca sa posudzuje na základe lekárskych správ a údajov zo zdravotnej dokumentácie, zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a komplexných funkčných vyšetrení a ich záverov. Prihliada sa na zostávajúcu schopnosť vykonávať zárobkovú činnosť (§ 71 ods. 4). Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú, ale pokles pracovnej schopnosti priznaný pre rozhodujúce zdravotné postihnutie možno zvýšiť, najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť, prípadne je tento dôsledkom viacerých zdravotných postihnutí, podmieňujúcich dlhodobo nepriaznivý zdravotný stav. Miera poklesu schopnosti vykonávať zárobkovú činnosť je uvedená v prílohe č. 4 (§ 71 ods. 5,6, 7 a 8 cit. zákona).
Podľa prílohy č. 4 k zákonu č. 461/2003 Z.z. o sociálnom poistení kapitoly XV., odd. E, pol. 3, písm. b) možno pokles pracovnej schopnosti poistenca v porovnaní so zdravou fyzickou osobou pri degeneratívnych zmenách na chrbtici a medzistavcových platničkách s miernym funkčným postihnutím, s prejavmi nervového a svalového dráždenia, so slabosťou svalového korzetu a obmedzením pohybu v postihnutom úseku vyjadriť v rozpätí 20-35 %. Pre určenie konkrétneho percenta je rozhodujúce funkčné postihnutie. Samotné röntgenologicky zistené degeneratívne zmeny nezapríčiňujú pokles pracovnej schopnosti poistenca rovnako ani skutočnosť, či na končatine alebo na chrbtici bola vykonaná operácia, prípadne súvislosť s úrazom.
Preskúmaním veci krajský súd zistil, že navrhovateľ požiadal odporkyňu o priznanie invalidného dôchodku od 17.septembra 2014 žiadosťou z toho istého dňa. Za účelom rozhodnutia o tejto žiadosti posudzoval posudkový lekár pobočky Sociálnej poisťovne so sídlom v Lučenci jeho zdravotný stav 17.septembra 2014 na základe vlastného klinického vyšetrenia navrhovateľa, prepúšťacej správy z oddelenia pracovného lekárstva, z neurologických, ortopedických vyšetrení, z RTG LS chrbtice a z EMG vyšetrenia a za rozhodujúce zdravotné postihnutie navrhovateľa označil bolesť chrbta, tj. ochorenie podporného a pohybového aparátu, degeneratívne zmeny na chrbtici a medzistavcových platničkách s miernym funkčným postihnutím so zaradením pod kapitolu XV., odd. E, pol. 3, písm. b) v rámci prílohy č. 4 k zákonu o sociálnom poistení a pokles jeho pracovnej schopnosti vyjadril 25 %. V posudku uviedol, že navrhovateľ viac rokov trpí pohybovými ťažkosťami prevažne krížovej ale aj krčnej chrbtice. Absolvoval potrebné vyšetrenia, viackrát MRI vyšetrenie chrbtice, mozgu, EMG vyšetrenie, bol vyšetrovaný aj na oddelení pracovného lekárstva a uvedené vyšetrenia potvrdili pohybové poškodenie chrbtice na úrovni ľahšieho stupňa, syndróm karpálneho tunela dosiahol podľa EMG vyšetrenia len ľahký stupeň, choroba z povolania nebola potvrdená. Uvedenému stavu zodpovedá priznaný percentuálny pokles jeho pracovnej schopnosti s tým, že jeho invalidita nevznikla. Posudkový záver nezmenil ani po podaní odvolania navrhovateľom a uvedené posúdenie jeho zdravotného stavu bolo podkladom pre vydanie napadnutého rozhodnutia.
Pretože navrhovateľovi nebolo na pobočke Sociálnej poisťovne vyhovené, zaoberal sa v rámci odvolacieho správneho konania posúdením jeho zdravotného stavu aj posudkový lekár ústredia Sociálnej poisťovne, pracovisko v Banskej Bystrici. V posudku z 18.decembra 2014 vychádzal posudkový lekár popri vlastnom klinickom vyšetrení navrhovateľa a totožných odborných lekárskych nálezov ako prvoposudzovateľ aj z doplnených ortopedických a rehabilitačných vyšetrení z priebehu roka 2014 a dospel k rovnakému posudkovému záveru vo všetkých jeho častiach. Uviedol, že u 52- ročného navrhovateľa s odborným vzdelaním, s nevýznamným predchorobím, sú v popredí opakujúce sa bolesti chrbtice kolísavej intenzity so sporadickou odbornou liečbou. Zobrazovacími vyšetreniami boli dokumentované nevýrazné morfologické zmeny v krčnej a driekovej oblasti. V krčnej oblasti je bez prejavov myelopatie s ľahkými zmenami, v driekovej oblasti boli potvrdené degeneratívne zmeny, avšak bez vplyvu na miechový kanál, bez výraznejšieho tlaku na okolie. V súlade so zistenými morfologickými zmenami sú aj klinické vyšetrenia, ktorými je konštatovaná porucha dynamiky chrbtice ale bez trvalého koreňového dráždenia, stoj a chôdza sú samostatné, bez paretických prejavov, na horných končatinách nie je preukázaný deficit jemnej motoriky. Konštatoval, že môže vykonávať rovnaké alebo podobné práce ako doposiaľ.
Po oboznámení sa so zdravotnou dokumentáciou navrhovateľa a lekárskymi správami posudkových lekárov pobočky i ústredia Sociálnej poisťovne dospel krajský súd k presvedčeniu, že záver o poklese pracovnej schopnosti navrhovateľa prijali posudkoví lekári na podklade potrebných odborných lekárskych nálezov, ktoré zobrali do úvahy komplexne a bez rozporov. Ich posudkové stanoviská boli podrobne, vecne a logicky zdôvodnené v súlade s aktuálne zistenými a objektivizovanými zdravotnými ťažkosťami navrhovateľa, posudkovými a zákonnými kritériami a v rámci možností daných platnou právnou úpravou. Krajský súd nezistil žiadnu takú skutočnosť, ktorá by závery posudkových lekárov spochybnila, preto si ich osvojil a pri posudzovaní vecnej správnosti napadnutého rozhodnutia z nich vychádzal.
S ohľadom na vyššie uvedené konštatoval, že konanie odporkyne, ktoré predchádzalo vydaniu napadnutého rozhodnutia bolo realizované v súlade so zákonom a zákonné a vecne správne bolo i napadnuté rozhodnutie. Správny orgán postupoval správne, keď za účelom rozhodnutia o žiadosti navrhovateľa o priznanie invalidného dôchodku posudzoval mieru poklesu jeho schopnosti vykonávať zárobkovú činnosť, pretože platná právna úprava vznik invalidity podmieňuje poklesom pracovnej schopnosti poistenca pod zákonom stanovenú hranicu.. Správne vychádzal z posudku posudkového lekára pobočky Sociálnej poisťovne, ktorý bol vo svojom obsahu potvrdený aj posudkovým lekárom ústredia, pretože oni sú podľa § 153 ods. 5 zákona o sociálnom poistení výlučnými kompetentnými subjektami na posudzovanie zdravotného stavu poistencov pre účely ich prípadnej invalidizácie. Na základe objektívne zistených zdravotných ťažkostí navrhovateľa považoval správne za jeho rozhodujúce zdravotné postihnutie ochorenie podporného a pohybového aparátu, ktoré s ohľadom na zistené morfologické zmeny a klinickými nálezmi zistené prejavy funkčného postihnutia a ich stupeň, správne zaradil pod príslušnú položku v rámci prílohy č. 4 k zákonu o sociálnom poistení a priznaný pokles pracovnej schopnosti v rámci zákonných možností a v súlade s posudkovými a zákonnými kritériami odôvodnil tak, ako to bolo vyššie konkretizované. Vyslovený posudkový záver nemohol ovplyvniť ani neurologický nález z 28.októbra 2015, pretože z hľadiska objektívneho vyšetrenia nedokumentoval závažnejší stav jeho zdravotných ťažkostí než ten, ktorý bol posudkovo zhodnotený. Ortopedické vyšetrenie z 10.novembra 2015 dokumentovalo liečbu viacmesačnej bolesti ľavého ramena, ktorá aktuálne prebieha, teda nesvedčil o dlhodobo nepriaznivom, liečbou neovplyvniteľnom zdravotnom stave, ktorý by mohol byť posudkovo vyhodnotený.
Na základe takto zisteného skutkového stavu veci dospela odporkyňa k správnemu skutkovému zisteniu, že invalidita navrhovateľa nevznikla, pretože jeho pracovná schopnosť nepoklesla o viac ako o 40 % v porovnaní so zdravou fyzickou osobou. Z uvedeného vyvodila správny záver, že mu nárok na invalidný dôchodok bez vzniku invalidity nevznikol, preto správne napadnutým rozhodnutím žiadosť navrhovateľa o priznanie invalidného dôchodku zamietla.
Pre účely invalidizácie poistenca sa posudzuje jeho pracovná schopnosť, resp. jej obmedzenie vo všeobecnosti, s ohľadom na dosiahnutú kvalifikáciu a nie vo vzťahu ku konkrétnemu pracovnému zaradeniu.
Náhradu trov konania krajský súd navrhovateľovi nepriznal, pretože v konaní nebol úspešný rozhodujúc podľa § 250k ods. 1 O.s.p. za použitia ust. § 250l ods. 2 O.s.p.
Poučenie:
Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

